  Анжелика Тихонова корреспондент 4-тӥ шуркынмонэ, Калыкъёслэн огазеяськон нуналазы, Удмуртиын укмысэтӥзэ «Ночь искусств» огъяросси акция ортчоз. Элькунысь музейёс, адӟытон но концерт залъёс, лыдӟетъюртъёс но мукет лулчеберет ужъюртъёс праздниклы сӥзем ужрадъёсты онлайн амалэн ортчытозы. Со сярысь улосвылысь лулчеберетъя министерстволэн пресс-службаез ивортӥз. Удмуртиысь йӧскалык лыдӟетъюртлэн «ВКонтакте» мерлыко вотэсысь  удмурт калыклэсь узыр лулчеберетсэ усьтӥсь мастер-классъёс, элькунысь тодмо адямиосын интервьюос поттозы. М. Т. Калашников нимо музей интернетысь вань бамъёсаз акцилэн «Искусство объединяет!» девизэз улсын марафон радъялоз. Мылкыд карисьёс «Калашников и искусство», «Природа, воплощённая в металле» онлайн-экскурсиосы пыриськыны, «Охота и искусство» промороликен тодматскыны быгатозы. Со сяна, акцилэн рубрикаосыз улсын Михаил Калашниковлэн яратоно суредэзлэсь туж шер пумиськись репродукцизэ возьматозы, конструкторлэсь огзэ портретсэ кылдытон амалэн тодматозы. Нылпиослы но быдэ вуымтэослы элькун лыдӟетъюртлэн мерлыко вотэсъёсысь бамъёсаз видеороликъёс но анимаци фильмъёс, виртуальной адӟытонъёс возьматозы, викторинаос, медиаэкскурс, мастер-классъёс но мукет пӧртэм ужрадъёс ортчытозы. Акция улсын элькунын ортчоно вань ужрадъёсын  тодматскыны луэ. Пусъём, огъяросси акция борды мерлыко вотэсъёсын #мывместе #мыедины но #россияобъединяет хештегъёс пуктыса итӥськыны луэ.  Тодэ вайытом, Алнашысь музейёс но синпелетъёс доры QR-кодъёсын планшетъёс пуктӥзы.  Тегъёс: Мерлык Лулчеберет Ижкар Музей Удмуртия  